《为拔可题黄石斋与乔柘田手札》
清代·郑孝胥

忠端多名迹，可敬亦可爱。略观近入藏，此卷宜为最。

东洲与石洲，两跋已云备。乙盦为六诗，逸韵转奇肆。

我观书品论，迂谨有殊致。茂弘安石间，逸少乃其次。

正坐书掩名，钓戈等能事。学中七八乘，作书特未艺。

岂堪溷长者，曾不辨法意。作书莫作草，怀素尤为厉。

君实与明道，不草究何碍。时人解章草，黄谢若小异。

云间周思兼，独往擅妙诣。行草推觉斯，未老锋犹锐。

未若倪鸿宝，掩苏当抹蔡。缙绅惮小楷，率尔趁笔势。

一札才四行，大书那足贵。又与鸿宝书，持论主遒媚。

以此考所见，言行实不背。昔尝睹榕颂，隽拔有古味。

樟谳与千文，天壤或犹在。善书轻其书，小技故可愧。

荆公赋颜碑，语意绝相类。吾生无死所，偷活识前辈。

犹期树名节，何用托文字。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。